Α.Σ. Τηλυκράτης Λευκάδας

Ο Αθλητικός Όμιλος Τηλυκράτης Λευκάδας είναι αθλητικό σωματείο με έδρα τη Λευκάδα. Χρώματα του είναι το κυανό και το ερυθρό. Δραστηριοποιείται στο άθλημα του ποδοσφαίρου. Τα εντός έδρας παιχνίδια της ομάδας διεξάγονται στο Δημοτικό Στάδιο Λευκάδας «Πλάτωνας Γρηγόρης», χωρητικότητας 1.300 θεατών. Αυτό το διάστημα μετέχει στο πρωτάθλημα της Γ΄ Εθνικής ερασιτεχνικής κατηγορίας.

Ιστορικά στοιχεία 
Το πρώτο σωματείο που ιδρύθηκε το 1925 από μαθητές του Γυμνασίου Λευκάδας ήταν η "Σαπφώ" και διατηρήθηκε έως το 1926. Το ίδιο έτος, με Νομοθετικό Διάταγμα του τότε Υπουργείου Θρησκευμάτων και Παιδείας συστάθηκε η Διεύθυνση Εθνικής Φυσικής Αγωγής (ΔΕΦΑ) και παρεχωρήθη στους Νομάρχες η αρμοδιότητα να ιδρύουν συλλόγους Φυσικής Αγωγής. Με βάση αυτό, στις 3 Μαΐου 1927 ιδρύθηκε από τη Νομαρχία Πρεβέζης το Σωματείο Εθνικής Φυσικής Αγωγής Σ.Ε.Φ.Α. «ο Τηλυκράτης», με χρώματα κόκκινο-μπλε και έμβλημα τα κεφαλαία γράμματα ΤΛ (Τηλυκράτης Λευκάδας) στο αριστερό μέρος της φανέλας. Το όνομα (αρχ. εκείνος που κρατεί μακρύ δόρυ) ανάγει σε ιστορικό πρόσωπο του νησιού, με δράση κατά τη διάρκεια του Πελοποννησιακού Πολέμου. Πιθανολογείται, με το Λευκαδίτη ιστορικό Πάνο Ροντογιάννη να εκφράζει αμφιβολίες, ότι πρόκειται για πλοίαρχο, διακρινόμενο στη ναυμαχία των Αιγός Ποταμών (τέλη Αυγούστου 405 π.Χ) στην οποία καταστράφηκε οριστικά η Αθηναϊκή δύναμη. Τον Τηλυκράτη εικόνιζε ο ένας από τους λαμπρούς ανδριάντες των ναυάρχων, αφιέρωμα των νικητών στους Δελφούς μετά τη ναυμαχία (Παυσανίας 10.9,4):

«Λακεδαιμονίων δε απαντικρύ τούτων αναθήματα εστίν επ' Αθηναίων, Διόσκουροι και Ζεύς και Απόλλων τε και Αρτεμις... Ανάκεινται δε και όπισθεν των κατειλεγμένων, όσοι συγκατειργάσαντο τω Λυσάνδρω τα εν Αιγός ποταμοίς ή αυτών Σπαρτιατών ή από των συμμαχησάντων εισί δε οίδε εκ δε Αμβρακίας και Κορίνθου τε και Λευκάδος Τηλυκράτης και Πυθόδοτος Κορίνθιος και Αμβρακιώτης Ευαντίδας…».

Το πρώτο Διοικητικό Συμβούλιο του συλλόγου αποτέλεσαν οι: Χριστ. Λάζαρης, Αναστ. Μανούδης, Ιωάννης Σταματέλος, Θρασύβουλος Αραβανής και Τάκης Καλυβιώτης, ενώ η ενεργή δράση του αρχίζει από το 1928 με πρώτο γυμναστή τον Ευστάθιο Σάντα και αρχική δραστηριοποίηση σε αρκετά αθλήματα, όπως στίβο, ποδόσφαιρο, κολύμβηση, αθλοπαιδιές (μπάσκετ-βόλλεϊ) και δημιουργία εκδρομικού τμήματος.

Τμήμα ποδοσφαίρου ανδρών

1952-1961:Τα πρώτα χρόνια στην ΕΠΣΗΠ 
Με την ίδρυση της ΕΠΣ Ηπείρου το 1952 οι ομάδες της Ηπείρου και της Λευκάδας άρχισαν να γίνονται μέλη της. Το 1954-55 ο Τηλυκράτης συμμετέχει στο τοπικό πρωτάθλημα,στον νότιο όμιλο που συμμετείχαν οι ομάδες της Πρέβεζας και της Λευκάδας. Βγήκε πρώτος και έπαιξε στον τελικό με τον Ατρόμητο Ιωαννίνων. Με ισοπαλία στη Λευκάδα (2-2) και ήττα στα Γιάννινα (3-1), έχασε το πρωτάθλημα. Το 1955-56 περνώντας διαδοχικές φάσεις έφθασε στον τελικό. Στον τελικό ηττήθηκε από τον Παναμβρακικό Άρτας. Το 1956-57 το πρωτάθλημα γίνεται σε έναν ενιαίο όμιλο. Για πρώτη φορά υποβιβάζονται ομάδες για να δημιουργηθεί και δεύτερη κατηγορία. Ο Τηλυκράτης τερμάτισε 9ος και υποβιβάστηκε. Τα επόμενα χρόνια συμμετείχε στη Β ερασιτεχνική. Το 1960-61 κέρδισε την άνοδο στην Α ερασιτεχνική.

1961-1974 
Τα επόμενα χρόνια συμμετέχει στην Α ερασιτεχνική. Το 1963, ο Τηλυκράτης συνενώθηκε με το δεύτερο ισχυρότερο, τον ιδρυθέντα το 1951 Λευκάτα (ακρωτήρι που έδωσε το όνομα στο νησί), προκειμένου το λευκαδίτικο ποδόσφαιρο να αποκτήσει ισχυρότερη εκπροσώπηση στα εθνικά πρωταθλήματα. Το προϊόν της συγχώνευσης έλαβε την επωνυμία Παλλευκάδιος. Το 1966-67 σαν Παλλευκάδιος κατέκτησε το πρωτάθλημα. Η επικράτηση της δικτατορίας στις 21 Απριλίου 1967, στο τέλος της σεζόν επέφερε δραματικές και υποχρεωτικές αλλαγές στο ελληνικό ποδόσφαιρο. Ο Πανλευκάδιος δεν ανέβηκε στη Β εθνική ενώ η Γ εθνική καταργήθηκε. Αποτέλεσμα αυτού να παραμείνει στα τοπικά. Το 1968 εξαναγκάστηκε από τη Δικτατορία να μετονομαστεί σε Φοίνιξ Λευκάδος. Το 1969-70 κατακτά το πρωτάθλημα και συμμετέχει στο ειδικό ερασιτεχνικό πρωτάθλημα 1970. Δεν κατάφερε να ανέβει στη Β εθνική. Τα επόμενα χρόνια συμμετείχε στην Α κατηγορία. Κατάφερε να κερδίσει το κύπελλο ΕΠΣΗΠ τη σεζόν 1973-74. Το 1974 επέστρεψε στο αρχικό του όνομα, αυτό του Τηλυκράτη.

1974-75:κοντά στην άνοδο στη Β Εθνική 
Το 1974-75 ο Τηλυκράτης κατέκτησε την πρώτη θέση στον νότιο όμιλο της Α ερασιτεχνικής. Επίσης ήταν φιναλίστ του κυπέλλου ΕΠΣΗΠ. Με την κατάκτηση της πρώτης θέσης στο πρωτάθλημα συμμετείχε στο Ειδικό ερασιτεχνικό πρωτάθλημα 1975 για την άνοδο στη Β' Εθνική. Στις 20 Μαρτίου άρχισε τους αγώνες διαβάθμισης από το Γύθειο νικώντας με 2-1 τον Πανγυθειατικό. Το πρώτο τέρμα σημείωσε στο 12′ ο Πάνος Πολίτης με σουτ έξω από τη μεγάλη περιοχή και στο 17′ ισχυρότατο σουτ του Κολογγιού προσέκρουσε στο δοκάρι. Στο 76′ ισοφάρισε ο Χατζάρας των γηπεδούχων, όμως η αλλαγή Γιώργος Χρήστου έδωσε τη νίκη με κεφαλιά κατόπιν σέντρας του Γαντζία στο 87′. Η σύνθεση του Τηλυκράτη: Κόγκας, Γατζίας, Καράμπαλης, Σκληρός, Φούκας, Γιώργος Πολίτης (ή Ντάιντας), Λογοθέτης, Γράψας (λ. τρ. 73' Χρήστου), Πάνος Πολίτης, Έκτ. Θερμός (Γραμματικόπουλος), Κολογγιός. Μετά από σειρά νικών (π.χ το 5-0 επί της ΑΕΚ Τριπόλεως), ακολούθησε στις 14 Μαΐου 1975 η ιστορική αναμέτρηση με τον ΠΑΟ Αγίου Δημήτριου (Μπραχάμι) στο δημοτικό στάδιο Ηλιούπολης. Ο αγώνας ήταν ιδιαίτερα κρίσιμος, καθώς με νίκη οι νησιώτες θα ενίσχυαν τις πιθανότητες ανόδου τους και τον παρακολούθησαν ο αριθμός ρεκόρ των 1.200 περίπου Λευκαδιτών, σύσσωμο δε το ΔΣ του συλλόγου Λευκαδίων Αττικής. Υπήρξε συναρπαστικός και έληξε με νίκη 2-0 των γηπεδούχων (Πάτσης 19′, Φωτουλάκης 87′), οι οποίοι και τελικά προβιβάστηκαν με 11 βαθμούς διαφορά από τον 4ο Τηλυκράτη, ενώ αθλητική εφημερίδα της εποχής έγραψε για τον τελευταίο: "Τρομερή ομάδα με δεμένη άμυνα, έξοχο κέντρο και επίθεση φωτιά, είναι ένα συγκρότημα με μεγάλες αξιώσεις." Τους διακριθέντες αποτέλεσαν οι: Θανάσης Γράψας, Ζώης Λογοθέτης, Πάνος Πολίτης και Γιώργος Χρήστου. Άλλοι διαχρονικά διακρινόμενοι ποδοσφαιριστές με τα χρώματα της ομάδας υπήρξαν οι: Λάκης Αρώνης, Χρήστος Γατζίας, Θωμάς Γληγόρης, Έκτωρ Θερμός, Γεράσιμος Κολογγιός, Ανδρέας Κολόκας, Γιώργος και Πάνος Πολίτης, Πάνος Σκληρός, Λάμπρος και Σπύρος Φούκας,Πάνος Χαλκιάς κ.ά.

2010-2020:Ο Νέος Τηλυκράτης 
Σημαντικότερη στιγμή του συλλόγου έως το 2011 αποτελεί η άνοδος στη Γ' Εθνική ως πρωταθλητής του 5ου ομίλου της Δ' Εθνικής. Το ποδοσφαιρικό του τμήμα μετείχε κατά τις περιόδους 2011-12 και 2012-13 στο πρωτάθλημα της Γ' Εθνικής, ενώ την επόμενη αποχώρησε πριν από την έναρξη της ίδιας διοργάνωσης εξαιτίας αδυναμίας συγκρότησης ομάδας. Μετά από λίγους μήνες έγιναν προσπάθειες ο σύλλογος να επανέλθει. Η λύση που δόθηκε ήταν η χρήση του ΑΦΜ του συλλόγου «Ελπίδες / Οδυσσέας Νυδρίου». Έτσι δημιουργήθηκε ο «ΑΟΝ Τηλυκράτης 2014». Στόχος της ομάδας να επανέρθει στις επαγγελματικές κατηγορίες, κάτι που κατάφερε αφού κατέκτησε το πρωτάθλημα της ΕΠΣ Πρέβεζας-Λευκάδας και περνώντας επιτυχημένα από τη διαδικασία μπαράζ. Τη σεζόν 2016-17 τερμάτισε στην 7η θέση και παρέμεινε στην Γ εθνική. Τη σεζόν 2017-18 κατέκτησε την πρώτη θέση στον τρίτο όμιλο της Γ εθνικής και διεκδίκησε την άνοδο στη Β εθνική μέσω των μπαράζ των πρώτων των ομίλων.Τελικά τερμάτισε στην τρίτη θέση και δεν κατάφερε να ανέβει.Το 2018-19 τερμάτισε στην 8η θέση,πάνω από τη γραμμή του υποβιβασμού,χωρίς να πετύχει την καλή πορεία της προηγούμενης σεζόν.Το 2019-20 συμμετείχε στην Γ εθνική αλλά στην ουσία στην τέταρτη κατηγορία εξαιτίας της αναδιάρθρωσης που πραγματοποιήθηκε.Το πρωτάθλημα δεν ολοκληρώθηκε εξαιτίας της πανδημίας του COVID-19. Η ΕΠΟ επικύρωσε τις βαθμολογίες όπως ήταν πριν τη διακοπή. Ο Τηλυκράτης τερμάτισε στην 6η θέση με 36 βαθμούς, ισοβαθμώντας με τον Θιναλιακό.Παράλληλα έφτασε στον τελικό κυπέλλου της ΕΠΣ Πρέβεζας Λευκάδας, το οποίο διακόπηκε επίσης. Στην κλήρωση που ακολούθησε νικητής ανακηρύχθηκε ο έτερος φιναλίστ ΠΑΣ Αχέρων Καναλακίου.

2020-:Τα νεότερα χρόνια 
Το 2020-21 το πρωτάθλημα διεξήχθη σε έναν γύρο αντί για δυο.Ο Τηλυκράτης κατέκτησε την τρίτη θέση. Το 2021-22 ο Τηλυκράτης πρωταγωνίστησε στο πρωτάθλημα και πάλεψε με την Παναχαϊκή για την πρώτη θέση. Τελικά τερμάτισε στη δεύτερη θέση. Την ίδια χρονιά κατέκτησε και το κύπελλο της ΕΠΣ Πρέβεζας-Λευκάδας νικώντας στον τελικό τον Θρίαμβο Λούρου με 3-0.

Διακρίσεις (από 1956 και μετά) 
Γ' Εθνική (1): 2017-18

Δ' Εθνική (1): 2010-11

Α' Ερασιτεχνική ΕΠΣ Π-Λ (5): 1982-83,1987-88,1996-97, 2004-05, 2015-16

Κύπελλο ΕΠΣ Π-Λ (8): 1987-88,1989-90,1998-99, 2009-10, 2010-11, 2017-18, 2018-19, 2021-22

Φιναλίστ Κυπέλλου ΕΠΣ Π-Λ (5): 1988-89,1999-00, 2002-03, 2007-08, 2015-16

Σούπερ Καπ ΕΠΣ Π-Λ (1): 2018

Φιναλίστ Σούπερ Καπ ΕΠΣ Π-Λ (3): 2014, 2016, 2019

Α' Ερασιτεχνική ΕΠΣΗΠ (3): 1966-67*, 1969-70*, 1974-75

Κύπελλο ΕΠΣΗΠ (1): 1973-74*

Φιναλίστ Κυπέλλου ΕΠΣΗΠ (1): 1974-75

Β' Ερασιτεχνική ΕΠΣΗΠ (2): 1960-61,1979-80

*Με όνομα Πανλευκάδιος ή Φοίνιξ Λευκάδας

Διαδρομή 

2014-15:Πρόκριση στα play-off.Πριν τα play-off έγινε αγώνας κατάταξης με Πανελευκάδιο για τη δεύτερη θέση με νίκη του Τηλυκράτη (2-0).Αφού πέρασε τον Απόλλων Πάργας (2-2,η ισοπαλία υπέρ του Τηλυκράτη),αποκλείστηκε από τον ΠΣ Πρέβεζα (0-2).

Άλλα τμήματα

Τμήμα καλαθοσφαίρισης ανδρών 
Στο παρελθόν ο σύλλογος διατηρούσε τμήμα ανδρικής καλαθοσφαίρισης. Η πορεία του ολοκληρώθηκε το 1997 όταν συγχωνεύτηκε με την Α.Ε. Δόξα Λευκάδας, υιοθετώντας για μερικά χρόνια την ονομασία «Α.Ε. Δόξα - Τηλυκράτης».

Σημειώσεις

Παραπομπές

Εξωτερικοί σύνδεσμοι 

 Επίσημος ιστότοπος
 Φωτογραφική διαδρομή στην 90χρονη ιστορία του Τηλυκράτη

 
Αθλητικοί σύλλογοι Λευκάδας
Ιδρύσεις αθλητικών συλλόγων το 1927
Ποδοσφαιρικές ομάδες Ελλάδας
Ιδρύσεις ποδοσφαιρικών ομάδων το 1927
Ανενεργοί ελληνικοί σύλλογοι καλαθοσφαίρισης
Ιδρύσεις ομάδων καλαθοσφαίρισης σε άγνωστο έτος